ХъумапIэ банкым дзыхь нэхъ хуащI
Урысей ХъумапIэ банкым КъБР-м щиIэ къудамэм 2017 гъэм зэфIиха лэжьыгъэм щытепсэлъыхьа зэIущIэ иригъэкIуэкIащ абы и унафэщI Урысбий Хьэмидбий.
УнафэщIым къыхигъэщащ нэгъабэ лэжьыгъэшхуэ зэрагъэзэщIар, зыхуагъэувауэ щыта къалэнхэр псори къазэрехъулIар. Къыхэгъэщыпхъэщ ХъумапIэ банкым КъБР-м щиIэ къудамэр налогышхуэ зытхэм зэращыщыр, республикэм ит банкхэм ахъшэ щIыхуэу ятам и процент 49-р, зи ахъшэ банкым хэзылъхьа цIыхухэм я процент 70-р мы банкым зэрыхуэзэр.
Урысбийм зэрыжиIамкIэ, 2017 гъэм ХъумапIэ банкымрэ Къэбэрдей-Балъкъэрымрэ зэращIылIа зэгурыIуэныгъэм тету, республикэм и къэрал органхэмрэ банкымрэ лэжьыгъэшхуэ зэдагъэзащIэ.
— Греф Германрэ КIуэ-кIуэ Юрийрэ Iэ зытрадза зэгурыIуэныгъэр зытеухуар республикэм и зыужьыныгъэм зи мылъку къыхэзылъхьэхэм я бжыгъэр хэгъэхъуэнымрэ хьэрычэт мащIэмрэ курытымрэ зегъэужьынымрэщ. А зэгурыIуэныгъэм хеубыдэ «КъБР-Медиа» къэрал кIэзонэ IуэхущIапIэм сом мелуан 204-рэ иритыныр телевиденэ къыщагъэсэбэпыну Iэмэпсымэ зэмылIэужьыгъуэхэр лизинг щIыкIэм тету къищэхун папщIэ, — къыхигъэщащ Урысбий Хьэмидбий.
КъищынэмыщIауэ, хьэрычэтыщIэхэм Iуэху къызэIуахын е я Iуэхур ирагъэфIэкIуэн папщIэ, 2017 гъэм ХъумапIэ банкым щIыхуэу итащ сом меларди 8,1-рэ. Къыхэгъэщыпхъэщ, цIыхухэм я улахуэр картэм ягъакIуэ зэрыхъуам къыхэкIыу, IуэхущIапIэ миным щIигъум ХъумапIэ банкым зэгурыIуэныгъэ зэрыращIылIар, улахуэ зратым я процент 86-р (цIыху мин 200) мы банкым зэрепхар. Урысбийм къыхигъэщащ а бжыгъэр хагъэхъуэну зэрамурадыр.
Зэлэжьыпхъэм и гугъу здищIым, унафэщIым жиIащ цIыхухэм унэ къращэхун папщIэ банкым къыIрах ахъшэр (ипотекэ) нэхъ тыншу, псынщIэу зэхуагъэхъун пап- щIэ IэмалыщIэхэр къызэрыхалъхьар. Псалъэм папщIэ, «Дом Клик» зыфIаща IуэхутхьэбзэмкIэ цIыхум ахъшэ щIыхуэ банкым псынщIэу къыхихыфым и закъуэ мыхъуу, фэтэр, унэ зэмылIэужьыгъуэхэми хагъаплъэ, лейуэ къимылъыхъуэу. КъищынэмыщIауэ, цIыхур тхылъ Iуэху щхьэкIэ Росреестрымрэ МФЦ-мрэ Iумыту, зыхуей псори интернеткIэ зэхуигъэхъуфынущ. Абы щыгъуэми кредитым хуэкIуэ процентыр 0,5-1,5-кIэ нэхъ мащIэ мэхъу.
2017 гъэм ХъумапIэ банкым КъБР-м щиIэ къудамэм ипотекэу 1300-рэ итащ (сом мелард 1,8-рэ). Ар республикэм апхуэдэу щатам и процент 62-рэ мэхъу.
— Страхованэм теухуауэ щIэщыгъуэ гуэрхэри диIэщ, — жиIащ Урысбийм. — ЦIыхум и псэупIэр, хьэрычэтыр, мылъкур, ахъшэр ихъумэнымкIэ сэбэпышхуэщ ахэр.
УнафэщIым къыхигъэщащ я лэжьыгъэр ирагъэфIэкIуэныр, цIыхухэм зэрадэлажьэ щIыкIэр, хуагъэлъагъуэ Iуэхутхьэбзэхэр хэгъэхъуэным дяпэкIи яужь зэритынур.
Абей Анзор.
